ไชยา มิตรชัย

พรภัสร์ชนก มิตรชัย (ลูกสาว)

แชมป์ มิตรชัย (ลูกชาย)

**ไชยา มิตรชัย** (ชื่อเล่น: เอ ชื่อเดิม: เสมา สมบูรณ์) เป็นนักแสดงลิเก, นักแสดงละคร เจ้าของคณะ **ไชยา -แอน มิตรชัย**เขาเป็นบุตรชายของ **อ. สมศักดิ์ ใจกว้าง** และ คุณแม่*วงษ์เดือน สมบูรณ์* เขามีน้องสาวอยู่ 1 คน คือ แอน มิตรชัย และมีน้องชายอีก 1 คน คือ มิตร มิตรชัย ปัจจุบันเขาแต่งงานแล้ว มีบุตรชายคือ *น้องแชมป์ มิตรชัย* และบุตรสาวอีก 1 คนคือ พรภัสร์ชนก มิตรชัย

## ประวัติ

เอ - ไชยา มิตรชัย หรือ เสมา สมบูรณ์ จบการศึกษาระดับอนุบาลจากโรงเรียนอรุณประเสริฐ จังหวัดพระนครศรีอยุธยาก่อนจะมาต่อชั้นประถมที่โรงเรียนวัดรัตนชัย ชั้นมัธยมศึกษาปีที่ 6 ที่โรงเรียนวัดไชยมงคล จังหวัดอ่างทอง ชั้นประถมศึกษาปีที่ 5 ที่โรงเรียนไทยรัฐวิทยา 6 ที่วัดสระแก้ว ชั้นมัธยมต้นที่โรงเรียนบางเสด็จวิทยาคม วัดสระแก้ว ชั้นมัธยมปลายที่โรงเรียนอยุธยาวิทยาลัย จนถึงชั้นมัธยมศึกษาปีที่ 5 ก็ลาออกมาเรียนต่อหลักสูตรการศึกษานอกโรงเรียนจนได้วุฒิมัธยมปลาย และปริญญาตรีจากคณะรัฐศาสตร์ ภาคพิเศษ มหาวิทยาลัยรามคำแหง

## เข้าสู่วงการ

ครอบครัวไชยา มิตรชัย ทั้งพ่อแม่ปู่ย่าและตายาย ต่างก็เกี่ยวข้องกับวงการลิเกทั้งสิ้น โดยทั้งพ่อและแม่เป็นถึงพระเอกนางเอกลิเก แต่ครอบครัวมีฐานะยากจน เมื่ออายุได้ 4 – 5 ขวบก็ตามพ่อแม่ไปโรงลิเกบ้างแล้ว แต่เพราะความยากจน พ่อแม่จึงได้นำลูกชายไปฝากไว้กับหลวงพ่อฉบับ ขันติโก เจ้าอาวาสวัดสระแก้ว อ.ป่าโมก จ.อ่างทอง โดยในช่วงนั้น วัดแห่งนี้ดูแลเด็กกำพร้าและเด็กยากจนมากถึงราว 2 พันคน ขณะที่ตัวพ่อเองก็สมัครเป็นครูฝึกลิเกให้กับเด็กที่อยู่ที่นี่ ซึ่งตอนนั้นก็มีคณะลิเกเด็กอยู่หลายคณะ โดยทุกคณะต่างก็ใช้ชื่อเดียวกันหมดว่า “ ลิเกเด็กกำพร้า วัดสระแก้ว “ เมื่อโด่งดังขึ้นมาในภายหลัง หลายคนก็เลยคิดว่า ไชยา มิตรชัย เป็นกำพร้า ขณะที่ในความเป็นจริงโครงการรับเลี้ยงเด็กด้อยโอกาสของทางวัด มีชื่อเต็มว่า “ เด็กกำพร้าและเด็กยากจนวัดสระแก้ว “ แต่เมื่อจะขึ้นป้ายคณะลิเก มีการตัดทอนชื่อให้สั้นลงเพื่อการสะดวกในการเขียนป้าย

นายสมศักดิ์ ใช้เวลารวบรวมและฝึกลิเกให้เด็กที่วัดแห่งนี้อยู่ 3 เดือน ก็นำไปแสดงให้หลวงพ่อพิจารณาว่าสมควรออกงานในฐานะลิเกของทางวัดได้หรือไม่ ซึ่งก็ปรากฏว่าผ่านได้ไม่ยาก และหนึ่งในสมาชิกคณะลิเกเด็กนี้ก็มีไชยา มิตรชัย ซึ่งตอนนั้นเรียนอยู่ชั้นประถมศึกษาปีที่ 4 และอายุแค่ 10 ขวบรวมอยู่ด้วย พร้อมกันนั้นก็ได้ตั้งชื่อลูกชายสำหรับใช้ในการแสดงว่า ไชยา มิตรชัย ซึ่งเป็นการเอาชื่อของ มิตร ชัยบัญชา กับ ไชยา สุริยัน สองพระเอกภาพยนตร์ชื่อดังของฟ้าเมืองไทยมาผสมกัน

ไชยา มิตรชัย ออกแสดงครั้งแรกที่ตลาดพระโขนงและประสบความสำเร็จ คณะถูกจองมาเล่น 9 คืน แต่มีเรื่องที่เตรียมไว้เล่นแค่ 2 เรื่อง และถึงแม้จะเล่นซ้ำในงานเดียวกัน คณะลิเกเด็กของไชยา มิตรชัยก็ยังคงได้รับความนิยมอย่างมากเช่นเดิม ทั้งยังได้รับการติดต่อให้คณะไปเล่นที่พระประแดงด้วยในช่วงนั้น ทำให้ครั้งนั้น คณะลิเกได้เงินที่ประชาชนบริจาคกลับวัดเกือบล้านบาท โดยส่วนตัว ไชยา มิตรชัย ก็ได้รับรางวัลจากผู้ชมมาเกือบแสนบาท และนับตั้งแต่นั้นคณะลิเกเด็กของวัดสระแก้วที่มีพระเอกตัวเล็กๆชื่อไชยา มิตรชัย ก็เป็นลิเกชูโรง และหารายได้ และสิ่งของบริจาคเข้าวัดอีกหลายปี

ช่วงที่เรียนอยู่ชั้นมัธยมต้น ดาราในละครแนวจักรๆวงศ์ๆคนหนึ่งมาถ่ายละครแถวๆวัดสระแก้ว และเห็นว่าวัดมีเด็กมาก จึงแนะนำสุริยา ชินพันธุ์ ให้ลองมาคัดเอาเด็กที่วัดไปเล่นละคร และไชยา มิตรชัยก็เป็นผู้ที่ถูกคัดเลือกไปเล่นเป็นพระเอกในละครเรื่องแรกในชีวิตชื่อ “ เจ้าชายน้อย “ ตามด้วย” พยัคฆ์สองแผ่นดิน “ ก่อนที่จะหยุดงานละครไป 5 ปี เนื่องจากหลวงพ่อฉบับเห็นว่าไชยา มิตรชัย ทำงานมากเกินไป

ในช่วงที่ถ่ายละครเรื่องแรกที่ชลบุรี คณะลิเกของไชยา มิตรชัย ไปเปิดการแสดงที่พัทยา และที่นี่เองที่สุริยา ชินพันธุ์ ได้มาดูไชยา มิตรชัย เปิดการแสดงลิเก และได้ยินน้ำเสียงของเขา จึงพาเข้าห้องบันทึกเสียง โดยผลงานเพลงชุดแรกที่ชื่อ “ เด็กกำพร้า “ ของไชยา มิตรชัย เป็นเรื่องราวเกี่ยวกับชีวิตเด็กกำพร้าวัดสระแก้ว และเทปคาสเส็ตที่ผลิตออกมาไม่ได้ถูกนำออกจำหน่าย แต่นำมาแจกญาติโยมที่มาบริจาคช่วยวัด แต่เพลงชุดนี้ก็โด่งดังมากในหมู่บรรดาญาติโยมทั่วสารทิศ และบางคนก็ควักเงินบริจาคเพิ่มให้กับวัดเมื่อได้รับเทปชุดนี้ ดังนั้นจึงมีการทำเทปตามออกมาอีกหลายชุด แต่ไชยา มิตรชัย มาโด่งดังอย่างเป็นเรื่องเป็นราว หลังจากที่ออกผลงานเพลงชุด “ กระทงหลงทาง “ ที่มีการโปรโมตในหมู่ประชาชนทั่วไป

หลังหลวงพ่อฉบับมรณภาพในปี 2531 ไชยา มิตรชัย ที่รักและเคารพหลวงพ่ออย่างมาก ประกอบกับการมีงานล้นตัว และการที่ได้ย้ายมาพักที่บ้านพักของพ่อและแม่ ก็จึงห่างๆจากวัดมาเล็กน้อย ก็จึงตัดสินใจแยกคณะลิเกออกมา และไม่ได้ใช้ชื่อวัดอีกต่อไป

## ชีวิตส่วนตัว

ไชยาแต่งงานกับคุณ พจนา น้อยวัฒน์ (เปลี่ยนชื่อเป็น กัญจน์ลดากร) ผู้จัดการส่วนตัวและปัจจุบันทั้งสองอยู่ด้วยกันตลอด แต่ผู้อื่นไม่ค่อยรู้ และมีลูกด้วยกัน 2 คนคือแป้ง - พรภัสร์ชนก มิตรชัย และแชมป์ - ชุติพล มิตรชัย

## ผลงาน

* พระมหาชนก - Phra Mahajanaka รับบท พระมหาชนก
* ผู้ชนะสิบทิศ ตอน ลูกร่วมนม - Legend of King Bayinnaung: Prince and General Son
* แก้วหน้าม้า - Kaew Nha Mah
* สุดแค้น แสนรัก
* แม่สอดสะอื้น
* สุดทางรัก
* ลูกในโรงช้าง
* 3 เกลอเจอรัก
* พันท้ายนรสิงห์ - PanThai Norasingh
* รอขันหมาก
* ฝายหลวง
* แม่นาคพระโขนง - Mae Nak Phra Kanhong
* สายเกินแก้
* จอมใจชัยกานต์
* หยดเลือดชายสไบ
* ใครฆ่ามหาราช
* ขุนช้างขุนแผน
* อีสาวสุพรรณ
* พระอภัยมณี ตอนที่ 1+2 (N'Mit)(Eng Sub)
* กำพร้าร้องไห้(ตอนเด็ก) (รางวัลชนะเลิศ ลิเกประชัน 6 คณะ)
* สี่ดาบปราบไพรี
* อโศกมหาราช - Asoka The Great รับบท พระเจ้าอโศกมหาราช
* ลิขิตฟ้า
* สามพี่น้อง
* ลูกที่ถูกลืม
* เรือล่มในหนอง
* ศกุนตลา
* ทั้งรักทั้งแค้น
* พี่เลี้ยง
* ลูกเชลย

## รางวัลที่ได้รับ

* รางวัลพระพิฆเนศทองคำ จากเพลง คอยนางที่อ่างทอง
* รางวัลเมขลาทองคำ จากละคร ลูกที่ถูกลืม
* รางวัลเมขลาทองคำ จากละคร แก้วหน้าม้า
* รางวัลศิลปินดีเด่นประเภทส่งเสริมพรพะพุทธศาสนา จากพระเจ้าวรวงศ์เธอ พระองค์เจ้าโสมสวลี ฯ
* รางวัลศิลปินไทยใส่ใจ ภาษาอังกฤษ จากรมว.สาธารณสุข นางสุดารัตน์ เกยุราพันธุ์
* รางวัลศิลปินต้านยาเสพติด
* รางวัลศิลปินลูกทุงชายฮอตแห่งปี จาก TV INSIDE HOT AWARDS ครั้งที่ 2 (2553)